RÅDETS BESLUTNING af 3. marts 1997 om ændring af beslutningen af 4. april 1978 om anvendelse af visse retningslinjer for offentligt støttede eksportkreditter (97/173/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Fællesskabet er part i arrangementet vedrørende retningslinjer for offentligt støttede eksportkreditter, i det følgende benævnt »arrangementet«;

arrangementet er omfattet af Rådets beslutning af 4. april 1978; bilaget hertil er senest ændret ved Rådets beslutning 93/112/EØF (1);

deltagerne i dette arrangement har udarbejdet en række supplerende retningslinjer for eksport af brugte fly, reservedele og ombytningsmotorer samt for vedligeholdelseskontrakter for fly og kontrakter om tjenesteydelser;

teksten til arrangementet i bilag IV til beslutningen af 4. april 1978 bør erstattes af den nye tekst i bilag IV -

VEDTAGET FØLGENDE BESLUTNING:

Artikel 1

Bilag IV vedrørende arrangementet i Rådets beslutning af 4. april 1978 erstattes af bilaget til denne beslutning.

Artikel 2

Denne beslutning finder anvendelse straks.

Artikel 3

Denne beslutning er rettet til medlemsstaterne.

Udfærdiget i Luxembourg, den 3. marts 1997.

På Rådets vegne

M. DE BOER

Formand

(1) EFT nr. L 44 af 22. 2. 1993, s. 1.

BILAG

(OVERSÆTTELSE)

»BILAG IV

SEKTORAFTALE OM EKSPORTKREDITTER TIL CIVILE FLY

Kapitel I

NYE STORE FLY TIL KOMMERCIEL LUFTFART

1. Form og anvendelsesområde

Dette kapitel supplerer arrangementet vedrørende retningslinjer for offentligt støttede eksportkreditter. Det indeholder de særlige supplerende retningslinjer, som er gældende for offentligt støttede eksportkreditter til finansiering af salg eller leasing af de store civile fly, der er anført i tillægget, og afløser bestemmelserne i OECD's »Standstill« (TC/ECG/M/75.1, punkt 6 og bilag III-A) vedrørende sådanne fly.

2. Formålet med dette kapitel

Det er formålet med bestemmelserne i dette kapitel at skabe en ligevægtssituation, som på alle markeder indebærer:

- at deltagerne stilles lige i konkurrencen med hensyn til finansielle vilkår

- at spørgsmålet om finansiering blandt deltagerne neutraliseres som en faktor i valget mellem konkurrerende fly, og

- at en fordrejning af konkurrencen undgås.

3. Kreditvilkår

a) Kontantbetalinger

Kontantbetalingen fastsættes til mindst 15 % af flyets samlede pris (prisen for flyets skrog og påmonterede motorer plus de i punkt 28 beskrevne reservemotorer og reservedele). Deltagerne yder ikke offentlig støtte til sådanne kontantbetalinger, bortset fra forsikring og garantier mod de sædvanlige risici, der ligger forud for kredittidens begyndelse.

b) Maksimal løbetid

Den maksimale løbetid for offentligt støttede kreditter fastsættes til tolv år.

4. Rentesatser

a) Minimumsrentesatser

Uanset bestemmelserne i punkt 5 er følgende minimumsrentesatser, inklusive kreditforsikringspræmier og garantier, gældende i tilfælde, hvor deltagerne yder offentlig finansieringsstøtte i form af direkte kredit, refinansiering eller rentetilskud:

1) Finansiering i US$>TABELPOSITION>

2) Finansiering i valutaerne i den såkaldte »valutakurv« (DM, ffr., £, ecu) (1)Der anvendes en valutakurv baseret på afkastet af tiårige statsobligationer i DM, ffr. og £ (2), plus en margen. Denne margen, der beregnes som det vejede gennemsnit af de margener, der gælder for hver enkelt valuta, er lig med den margen, der er gældende for finansiering i US$.

Ved finansiering i ecu anvendes en minimumsrentesats svarende til afkastet af langfristede ecu-obligationer (3) minus 20 basispoint, plus en margen, som er lig med den, der er gældende for finansiering i US$.

b) Justering af rentesatserne

Der foretages en justering af de i litra a) fastsatte minimumsrentesatser, hvis et tougers gennemsnit af tiårige statsobligationer opgjort efter metoden med konstant løbetid ved udgangen af hver tougers periode afviger med mindst 10 basispoint fra det gennemsnitlige afkast af tiårige statsobligationer opgjort efter metoden med konstant løbetid ved udgangen af de sidste to kalenderuger i juni 1985. Indtræder der en sådan ændring, justeres ovennævnte minimumsrentesatser med det samme antal basispoint, og de nyberegnede minimumssatser afrundes til nærmeste 5 basispoint. Minimumsrentesatserne justeres derefter hver anden uge på grundlag af ovennævnte metode, hvis der konstateres en ændring på 10 basispoints eller mere i den rente, der lå til grund for den foregående ændring i minimumsrentesatserne. Tilsvarende bestemmelser gælder for ecu, hvis der sker ændringer i afkastet af ecu-obligationer.

c) Særlige justeringer

1) Er en deltager af den opfattelse, at der inden for en seksmåneders periode er indgået kontrakt om mindst to betydende salg:

i) hvor deltagerne i aftalen er direkte konkurrenter, og

ii) hvor der er afgivet tilbud, der omfatter offentlig finansieringsstøtte (se punkt 5, litra a) og b)) på et såkaldt »pure cover«-grundlag, bortset fra PEFCO (Private Export Funding Corporation), til en fast rente, som er lavere end de gældende minimumsrentesatser, der er fastsat i dette kapitel

indleder deltagerne straks konsultationer med hinanden for at fastlægge de rentesatser, på grundlag af hvilke salget har fundet sted, og om nødvendigt for at finde en varig løsning, der sikrer, at de i punkt 2 omhandlede formål fuldt ud tilgodeses.

2) Kan det under disse konsultationer:

i) ikke fastslås, om rentesatserne for de pågældende salg var lig med, højere end eller svarende til de gældende minimumsrentesatser, der er anført i dette kapitel, og

ii) kan der ikke findes en løsning inden for tredive dage fra iværksættelsen af konsultationerne

nedsættes de i punkt 4, litra a), nr. 1, anførte minimumsrentesatser med 15 basispoint, medmindre deltagerne når til enighed om, at de pågældende salg ikke er af væsentlig betydning. Rentesatsen for kreditter med en maksimal løbetid på ti år nedsættes i intet tilfælde til en sats, der er lavere end TB 10 plus 105 basispoint. Sådanne justeringer foregriber ikke resultatet af fortsatte konsultationer med henblik på at finde en løsning, herunder muligheden for skadesløsholdelse, hvis der ikke opstår yderligere tilfælde.

3) Hvis der i en seksmåneders periode indgås kontrakt om to eller flere salg, hvor deltagerne i aftalen er direkte konkurrenter, til flydende sats på et »pure cover«-grundlag, indledes der på anmodning af en deltager konsultationer for at sikre, at de i punkt 2 omhandlede formål fuldt ud tilgodeses.

d) Forskellen på kreditter med en løbetid på ti og tolv år (4)1) Hvis det, med forbehold af nedenstående betingelser, ved udgangen af perioden 1. juli 1985 til 1. juli 1986 viser sig, at mindst 66 % af alle flysalg, der finansieres enten med offentlig støtte eller gennem PEFCO, har fundet sted på grundlag af kreditter med en løbetid på ti år, forhøjes minimumsrentesatsen for sådanne tiårige kreditter med 15 basispoint.

Viser det sig, at mindst 66 % af alle flysalg det følgende år som finansieres enten med offentlig støtte eller gennem PEFCO, har fundet sted på grundlag af kreditter med en løbetid på ti år, ændrer deltagerne forskellen mellem kreditter med en løbetid på henholdsvis ti og tolv år med henblik på at finde en varig løsning på problemet med udligning af forskellen mellem de to valgmuligheder. Finansieres derimod mindst 66 % af ovennævnte salg på grundlag af kontrakter med en løbetid på ti til tolv år, nedsættes minimumsrenten for kreditter med en løbetid på indtil ti år med 10 basispoint.

2) Hvis det, med forbehold af nedenstående betingelser, ved udgangen af perioden 1. juli 1985 til 1. juli 1986 viser sig, at mindst 66 % af alle flysalg har fundet sted på grundlag af kreditter med en løbetid på ti til tolv år, nedsættes minimumsrentesatsen for kreditter med en løbetid på indtil ti år med 15 basispoint.

Viser det sig, at mindst 66 % af alle flysalg det følgende år har fundet sted på grundlag af kreditter med en løbetid på ti til tolv år, ændrer deltagerne forskellen mellem kreditter med en løbetid på henholdsvis ti og tolv år med henblik på at finde en varig løsning på problemet med udligning af forskellen mellem to valgmuligheder. Finansieres derimod mindst 66 % af ovennævnte salg på grundlag af kreditter med en løbetid på indtil ti år, forhøjes minimumsrentesatsen for kreditter med en løbetid på indtil ti år med 10 basispoint.

e) Dato for fastlæggelse af tilbud om rentesats

En deltager kan give en låntager muligheden for at vælge én af følgende to metoder til udvælgelse af en dato, på hvilken minimumsrentesatsen (som defineret i punkt 4, litra a), ff.) for fastforrentet finansiering, hvortil der ydes offentlig støtte (se punkt 5, litra a)), og PEFCO-finansiering (se punkt 5, litra b)) fastlægges. Låntagers valg er uigenkaldeligt. Minimumsrentesatsen er:

i) den minimumssats, der er gældende på datoen for långivers tilbud, eller

ii) den minimumssats, der er gældende på en hvilken som helst af en række datoer, som kan vælges af låntager.

Den valgte dato kan i intet tilfælde være senere end leveringsdagen for flyet.

5. Finansieringen

a) Fastforrentet finansiering med offentlig støtte

1) Den maksimale procentdel af flyets samlede pris (som defineret i punkt 3, litra a)), der kan finansieres til de faste minimumsrentesatser, der er anført i punkt 4, litra a), ved hjælp af offentlig finansieringsstøtte, er 62,5 %, når tilbagebetalingen af lånet strækkes over hele kredittens løbetid, og 42,5 %, når tilbagebetalingen af lånet strækkes over den sidste del af kredittens løbetid. Deltagerne kan frit anvende begge tilbagebetalingsmetoder under forudsætning, af, at det herfor gældende loft ikke overskrides. En deltager, der tilbyder finansiering af en sådan tranche, underretter de øvrige deltagere om beløb, rentesats, dato for fastsættelse af rentesatsen, gyldighedsperiode for rentesatsen og tilbagebetalingsmetode.

2) Deltagerne skal i forbindelse med hver revision i medfør af punkt 14 tage de to lofter op til fornyet undersøgelse for at fastslå, om det ene alternativ er fordelagtigere end det andet; er dette tilfældet, justeres det mest fordelagtige alternativ, således at der opnås en mere rimelig balance.

b) PEFCO-finansiering

1) Til fastforrentede lån kan der opnås offentlig finansieringsstøtte på en måde, der svarer til den, der tilbydes af PEFCO (Private Export Funding Corporation). Ugentlige oplysninger om PEFCO's låneomkostninger og gældende udlånssatser, eksklusive gebyr for offentlige garantier på fastforrentet finansiering for omgående udbetaling og til udbetaling på en række datoer, for tilbud baseret på kontraktdato eller tilbudsdato, meddeles deltagerne regelmæssigt. En deltager, der tilbyder en sådan tranche, underretter de øvrige deltagere om beløb, rentesatser, dato for fastsættelse af rentesatsen, gyldighedsperiode for rentesatser og tilbagebetalingsmetode. En deltager, der matcher en sådan finansiering, som tilbydes af en anden deltager, matcher for så vidt angår alle vilkår, bortset fra gyldighedsperioden for tilbud om at indgå en bindende forpligtelse (se punkt 6).

2) De satser, hvorom der er givet underretning, anvendes af alle deltagere, så længe rentesatsen for udbetaling over 24 måneder ikke overstiger TB 10 plus 225 basispoint (se punkt 4). Overstiger 24 måneders-satsen 225 basispoint, kan deltagerne frit anvende satsen på 225 basispoint for udbetaling over 24 måneder samt alle de tilsvarende satser, og skal omgående indlede konsultationer med henblik på at finde en varig løsning.

c) »Pure cover«-tranche

Offentlig støtte udelukkende i form af garantier (pure cover) er tilladt under forudsætning af, at det i litra d) nedenfor anførte loft overholdes. En deltager, der tilbyder en sådan tranche, skal imidlertid underrette de øvrige deltagere om beløb, vilkår, tilbagebetalingsmetode og om muligt rentesatser.

d) Samlet offentlig støtte

Det samlede beløb, hvortil der kan ydes offentlig støtte i medfør af punkt 5, litra a), b) og c), må højst andrage 85 % af den samlede pris, som defineret i punkt 3, litra a).

6. Gyldighedsperiode for forpligtelser

Forpligtende tilbud om at yde fastforrentede lån til de i punkt 5, litra a) og b), definerede finansieringstrancher er gyldige i højst tre måneder.

7. Gebyrer

Tilsagnsprovision og administrationsgebyrer er ikke indregnet i rentesatsen.

8. Sikkerhed

Deltagerne bevarer retten til selvstændigt at træffe beslutning om den sikkerhed, de anser for acceptabel, og de meddeler alle øvrige deltagere alle oplysninger om dette spørgsmål, når der anmodes herom, eller det anses for påkrævet.

9. Bistandskreditter

Der ydes ikke bundne eller delvis ubundne bistandskreditter (herunder bunden og delvis ubunden gavebistand) for varer, der er omfattet af sektoraftalen. Deltagerne tilbyder ikke nogen anden form for finansiering på kreditvilkår, der er gunstigere end de vilkår, der er fastsat i denne sektoraftale (5). Deltagerne ser imidlertid velvilligt på alle anmodninger om en fælles holdning til bunden eller delvis ubunden bistand til humanitære formål.

10. Modelændringer

Er der indgået en lånekontrakt vedrørende en bestemt flytype, kan de deri indeholdte betingelser ikke overføres til en anden type, som har en anden modelbetegnelse.

11. Leasing

En deltager kan endvidere matche en leasingkontrakt med en løbetid på tolv år, hvortil der ydes offentlig støtte, med en tolvårig kredit og finansieringsstøtte på 85 %, jf. dog de øvrige vilkår og bestemmelser i dette kapitel.

12. Nulstilling af konkurrencen

Er der tale om konkurrence i forbindelse med offentligt støttede kreditter, kan der til fly, som er anført i fortegnelsen over store civile fly i tillægget, og som konkurrerer med andre fly, opnås de samme eksportkreditvilkår og-betingelser.

13. Procedurer

De procedurer, der er fastlagt i arrangementet vedrørende retningslinjer for offentligt støttede eksportkreditter, finder anvendelse på dette kapitel. Skulle en deltager endvidere være af den opfattelse, at en anden deltager tilbyder en offentligt, støttet eksportkredit, som ikke er i overensstemmelse med retningslinjerne, uden at give forudgående underretning herom, indledes der på anmodning af konsultationer inden for ti dage.

14. Revision

De underretningsproceducer og betingelser, der er omhandlet i dette kapitel, tages i princippet op til årlig revision. Deltagerne tager imidlertid bestemmelserne i dette kapitel op til revision, når som helst en deltager anmoder herom, navnlig i forbindelse med den eventuelle udvikling i visse finansieringsvilkår og rentesatser (se punkt 4, litra c) og d)).

Kapitel II

ALLE NYE FLY, UNDTAGEN STORE FLY TIL KOMMERCIEL LUFTFART

15. Form og anvendelsesområde

Dette kapitel supplerer arrangementet vedrørende retningslinjer for offentligt støttede eksportkreditter. Det indeholder de særlige supplerende retningslinjer, som er gældende for offentligt støttede eksportkreditter til finansiering af kontrakter om internationalt salg eller leasing af nye (ikke brugte) fly, der ikke er omfattet kapitel I i denne sektoraftale. Det gælder ikke for hovercraft.

16. Deltagelse

Reglerne for deltagelse i arrangementet anvendes.

17. Videregående bestræbelser

Bestemmelserne i dette kapitel er at betragte som de gunstigste vilkår, som deltagerne kan tilbyde, når de yder offentlig støtte. Deltagerne overholder imidlertid fortsat sædvanlige markedsvilkår for forskellige flytyper og gør alt, hvad de kan, for at hindre, at disse vilkår undergraves (6).

18. Flykategorier

Der er opnået enighed om følgende kategorier på baggrund af konkurrencesituationen:

A. Turbinedrevne fly, herunder helikoptere (f.eks. turbo-jet-fly, turbo-prop-fly og turbo-fan-fly) med almindeligvis mellem 30 og 70 sæder. Hvis der udvikles nye store turbinedrevne fly med over 70 sæder, afholdes der på anmodning omgående konsultationer med det formål på baggrund af konkurrencesituationen at nå til enighed om, hvorvidt sådanne fly skal klassificeres i denne kategori eller i kapitel I i denne sektoraftale.

B. Andre turbinedrevne fly, herunder helikoptere.

C. Andre fly, herunder helikoptere.

I tillægget er anført en række eksempler på fly, der henhører under kategori A og B.

19. Kreditvilkår

Deltagerne forpligter sig til ikke at støtte kreditvilkår, der er gunstigere end de i dette punkt anførte.

>TABELPOSITION>

20. Salg eller leasing til tredjelande (mellemlande)

I tilfælde, hvor flyet skal videresælges eller -leases til en endelig køber eller bruger i et tredjeland, anvendes den rentesats, der gælder for det land, som er endeligt bestemmelsessted.

21. Matching-bestemmelser

For så vidt angår konkurrerende tilbud, hvortil der ydes offentlig støtte, skal det for fly, der konkurrerer med fly i en anden kategori eller henhørende under et andet kapitel i denne sektoraftale, i forbindelse med et bestemt salg være tilladt gennem matching at opnå samme eksportkreditvilkår og betingelser. Før det matchende tilbud afgives, skal den myndighed, der afgiver det, gøre en rimelig indsats for at fastlægge de eksportkreditvilkår og -betingelser, der tilbydes i forbindelse med det konkurrerende fly. Den myndighed, der søger at matche, skal anses for at have gjort en sådan rimelig indsats, hvis den pr. telex eller tilsvarende øjeblikkelig kommunikation har meddelt den myndighed, der antages at tilbyde de vilkår, som førstnævnte agter at matche, at den har til hensigt at gøre dette, men ikke inden for tre arbejdsdage er blevet underrettet om, at de vilkår, som agtes matchet, ikke vil blive anvendt til at støtte den pågældende transaktion.

22. Forsikringspræmier og garantigebyrer

Deltagerne giver ikke helt eller delvis afkald på forsikringspræmier eller garantigebyrer.

23. Bistandskreditter

Der ydes ikke bundne eller delvis ubundne bistandskreditter (herunder bunden og delvis ubunden gavebistand) for varer, der er omfattet af sektoraftalen. Deltagerne tilbyder ikke nogen anden form for finansiering på kreditvilkår, der er gunstigere end de vilkår, der er fastsat i denne sektoraftale (5). Deltagerne ser imidlertid velvilligt på alle anmodninger om en fælles holdning til bunden eller delvis ubunden bistand til humanitære formål.

24. Konsultations- og underretningsprocedurer

De procedurer, der er fastlagt i arrangementet, gælder for offentligt støttede eksportkreditter, som ikke er i overensstemmelse med bestemmelserne i denne sektoraftale. Er en deltager af den opfattelse, at en anden deltager tilbyder en offentligt støttet eksportkredit, som ikke er i overensstemmelse med dette kapitel, uden at der gives forudgående underretning herom, afholdes der på anmodning konsultationer inden for ti dage.

25. Revision

Bestemmelserne i dette kapitel skal hvert år tages op til revision, normalt i forbindelse med det forårsmøde, deltagerne i arrangementet afholder. Ved denne revision drøfter deltagerne eventuelle ændringer af bestemmelserne, navnlig for at bringe dem i bedre overensstemmelse med markedsvilkårene. Sker der betydelige ændringer i markedsvilkårene eller i sædvanlig finansieringspraksis, er enhver deltager desuden berettiget til at anmode om en ekstraordinær revision af bestemmelserne i dette kapitel.

Kapitel III

BRUGTE FLY, RESERVEMOTORER, RESERVEDELE, VEDLIGEHOLDELSES- OG SERVICEKONTRAKTER

26. Form og anvendelsesområde

Dette kapitel supplerer arrangementet vedrørende retningslinjer for offentligt støttede eksportkreditter. Det indeholder de særlige supplerende retningslinjer, som er gældende for offentligt støttede eksportkreditter til finansiering af kontrakter om internationalt salg eller leasing af brugte fly samt vedrørende reservemotorer, reservedele, vedligeholdelse og service i forbindelse med både nye og brugte fly. Det gælder ikke for hovercraft.

Bestemmelserne i kapitel I og II er gældende, jf. dog følgende:

27. Brugte fly

Deltagerne yder i forbindelse med transaktioner vedrørende brugte fly ikke støtte til kreditvilkår, som er gunstigere end de vilkår, der er fastsat for nye fly i denne sektoraftale. Uanset disse regler gælder følgende for brugte fly:

- skal der ydes offentlig finansieringsstøtte, må minimumsrentesatsen ikke være lavere end den relevante CIRR, og

- deltagerne er enige om, at den normale løbetid for kreditter til brugte fly er:

>TABELPOSITION>

Disse vilkår bør revideres, hvis den maksimale løbetid for kreditter til nye fly ændres.

28. Reservemotorer og reservedele

Finansieringen af dette udstyr kan, når det er en del af den oprindelige flyordre, finde sted på samme vilkår, som gælder for selve flyet, men i så fald fastsættes finansieringen i forhold til størrelsen af flåden af hver enkelt flytype, herunder fly, der er under anskaffelse, fly, for hvilke der er afgivet fast ordre, eller fly, som allerede ejes, på følgende grundlag:

- for de første fem fly af den pågældende type i flåden: 15 % af flyets pris (skrog og påmonterede motorer)

- for det sjette og de følgende fly af den pågældende type i flåden: 10 % af flyets pris (skrog og påmonterede motorer).

Er der ikke afgivet ordre på dette udstyr samtidig med flyet, kan deltagerne tilbyde offentlig støtte med en løbetid på indtil fem år for nye reservemotorer og indtil to år for andre reservedele.

For nye reservemotorer til store fly kan deltagerne overskride den normale maksimumsløbetid på fem år med indtil tre år, når der for den pågældende transaktion er tale om:

a) en kontraktværdi, der overstiger 20 mio. US$, eller

b) kontrakten omfatter mindst fire nye reservemotorer.

Denne kontraktværdi bør tages op til revision hvert andet år og justeres i overensstemmelse med prisudviklingen.

Deltagerne forbeholder sig ret til at ændre praksis og matche konkurrerende deltageres praksis i henseende til detailspørgsmål vedrørende tidspunktet for første tilbagebetaling for reservemotorer og reservedele.

29. Vedligeholdelses- og servicekontrakter

Deltagerne kan tilbyde offentlig støtte fil finansiering med en løbetid på indtil to år for vedligeholdelses-og servicekontrakter.

30. Konsultations- og underretningsprocedurer

For transaktioner vedrørende brugte fly, hvor den normale løbetid, der er fastsat i punkt 27, overskrides med indtil den maksimalt tilladte løbetid, der er anført i henholdsvis punkt 3, litra b), eller punkt 19, i sektoraftalen, gives der forudgående underretning i overensstemmelse med punkt 15, litra a), i arrangementet. Punkt 10, litra a), og punkt 12, litra a), i arrangementet finder anvendelse på disse tilbagebetalingsvilkår.

31. Revision

Bestemmelserne i dette kapitel skal hvert år tages op til revision, normalt i forbindelse med det forårsmøde, deltagerne i arrangementet afholder. Ved denne revision drøfter deltagerne eventuelle ændringer af bestemmelserne, navnlig for at bringe dem i bedre overensstemmelse med markedsvilkårene. Sker der betydelige ændringer i markedsvilkårene eller i sædvanlig finansieringspraksis, er enhver deltager desuden berettiget til at anmode om en ekstraordinær revision af bestemmelserne.

Anmærkninger og henvisninger

(1) Den »valutakurv«, der anvendes til finansiering af A 300 og A 310, er sammensat som følger:

>TABELPOSITION>

Til finansiering af A 320 anvendes en »valutakurv«, der er sammensat som følger:

>TABELPOSITION>

(2) Opgjort efter metoden med konstant løbetid og beregnet som gennemsnit for de foregående to kalenderuger.

(3) Som offentliggjort af Luxembourgs valutabørs - langfristede obligationsserier, beregnet som gennemsnittet for de foregående to kalenderuger.

(4) Med henblik på anvendelsen af bestemmelserne i dette afsnit forudsættes det:

- at undersøgelsen alene skal omfatte de tilfælde, hvor de to finansieringsvalgmuligheder er blevet tilbudt af mindst én deltager

- at iværksættelsen af en justering af rentesatserne alene kan finde sted, hvis 66 % af flysalget i henhold til én valgmulighed har fundet sted på grundlag af to eller flere særskilte transaktioner

- at udtrykket »flysalg« betyder, at hvert enkelt fly, der er solgt, indgår i undersøgelsen.

(5) Alene ubunden gavebistand er udelukket fra støtteforbuddet.

(6) Der udfoldes bl.a. videregående bestræbelser for så vidt angår viljen til at imødekomme en anden deltagers opfordring til at indlede konsultationer om mulighederne for at nå til enighed om vilkår, der ligger så tæt på markedsvilkårene som muligt, f.eks. i forbindelse med matching.

Tillæg

Eksempler på flytyper

Alle andre tilsvarende fly, som måtte blive bragt på markedet i fremtiden, skal være omfattet af denne sektoraftale og skal til sin tid opføres på den pågældende liste. Listerne er ikke udtømmende og skal blot betragtes som vejledende med hensyn til de flytyper, der skal henføres til de forskellige kategorier, for så vidt der skulle opstå tvivl herom.

Store civile fly

>TABELPOSITION>

Fly i kategori A

Turbinedrevne fly - herunder helikoptere - (f.eks. turbo-jet-fly, turbo-prop-fly og turbo-fan-fly) med almindeligvis mellem 30 og 70 sæder. Hvis der udvikles nye store turbinedrevne fly med over 70 sæder, afholdes der på anmodning omgående konsultationer med det formål på baggrund af konkurrencesituationen at nå til enighed om, hvorvidt sådanne fly skal klassificeres i denne kategori eller under kapitel I i denne sektoraftale.

>TABELPOSITION>

Fly i kategori B

Andre turbinedrevne fly, herunder helikoptere.

>TABELPOSITION>